د افغانستان په اړه د مسکو د سولې غونډې ته څوک بلل شوي؟
ټاکل شوې چې د مارچ په ۱۸ (کب ۲۸) مسکو د افغانستان د سولې په اړه د یوې غونډې کوربه وي. 
افغان حکومت ویلي دي چې د غونډې بلنه ور رسېدلې او د ملي امنیت د شورا مشاور حمدالله محب ویلي دي چې د غونډې کچې ته په کتو به خپل استازي ور واستوي. په همدې حال کې د امریکا متحده ایالاتو د بهرنیو چارو وزارت د ویاندې مرستیالې جلینا پورتر ویلي چې د روسیې غونډه کې د افغان سولې لپاره د امریکا ځانګړی "سفیر خلیلزاد به د مسکو په غونډه کې ګډون وکړي". بلخوا راپورونه وايي چې د مصالحې شورا مشر عبدالله عبدالله به سبا چهارشنبه د یوه پلاوي په مشرۍ د مسکو غونډه کې د ګډون لپاره روسیې ته ولاړ شي. همدغه راز ځینې سرچینې وايي چې په دغه ناسته کې پخوانی ولسمشر حامد کرزی، عبدالرشید دوستم، د ولسي جرګې مشر میر رحمان رحماني، ګلبدین حکمتیار او کریم خلیلي هم ګډون کوي. ویل کیږي چې د افغانستان د مشرانو جرګې استازي هم په غونډه کې ګډون کوي. تیره ورځ په قطر کې د وسله والو طالبانو د سیاسي دفتر ویاند هم ویلي وو چې د ملا عبدالغني برادر په مشرۍ به د هغوی یو لس کسیز طالب پلاوی هم دغې غونډې کې ګډون کوي. د افغانستان د بهرنیو چارو وزارت وايي د مسکو غونډه د قطر د سولې د پروسې بدیل نه دی، بلکې تکمیل کوونکې ده. له دې سره هم مهاله د افغان سولې لپاره د امریکا د بهرنیو چارو وزارت ځانګړي استازي زلمي په قطر کې د طالب استازو سره تر لیدنې وروسته تېره ورځ په کابل ک له ولسمشر محمد اشرف غني او مصالحې شورا له مشر عبدالله عبدالله سره جکتلي دي. د ولسمشرۍ ماڼۍ په اعلامیه کې راغلي چې زلمي خلیلزاد ولسمشر غني ته د خپلو سفرونو او وروستیو فعالیتونو په اړه معلومات ورکړي. خو په دې اړه یې نور جزئیات نه دي ورکړي.